CELEX: 32015R2252
Language: ro
Date: 2015-09-30 00:00:00
Title: Regulamentul delegat (UE) 2015/2252 al Comisiei din 30 septembrie 2015 de modificare a Regulamentului delegat (UE) 2015/288 în ceea ce privește perioada de inadmisibilitate a cererilor pentru sprijin din partea Fondului european pentru pescuit și afaceri maritime

5.12.2015   
            
            
               RO
            
            
               Jurnalul Oficial al Uniunii Europene
            
            
               L 321/2
            
         REGULAMENTUL DELEGAT (UE) 2015/2252 AL COMISIEI
   din 30 septembrie 2015
   de modificare a Regulamentului delegat (UE) 2015/288 în ceea ce privește perioada de inadmisibilitate a cererilor pentru sprijin din partea Fondului european pentru pescuit și afaceri maritime
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 508/2014 al Parlamentului European și al Consiliului din 15 mai 2014 privind Fondul european pentru pescuit și afaceri maritime și de abrogare a Regulamentelor (CE) nr. 2328/2003, (CE) nr. 861/2006, (CE) nr. 1198/2006 și (CE) nr. 791/2007 ale Consiliului și a Regulamentului (UE) nr. 1255/2011 al Parlamentului European și al Consiliului (1), în special articolul 10 alineatul (4),
   întrucât:
   
               (1)
            
            
               Pentru a atinge obiectivele politicii comune în domeniul pescuitului (PCP) și pentru a proteja interesele financiare ale Uniunii și ale contribuabililor săi, operatorii care, într-o perioadă determinată anterioară depunerii unei cereri de asistență financiară, au comis încălcări grave, infracțiuni sau fraude, astfel cum se precizează la articolul 10 din Regulamentul (UE) nr. 508/2014, nu ar trebui să beneficieze de asistență financiară din partea Fondului european pentru pescuit și afaceri maritime (FEPAM).
            
         
               (2)
            
            
               În conformitate cu articolul 10 alineatele (1) și (3) din Regulamentul (UE) nr. 508/2014, se impune ca anumite cereri depuse de operatori pentru sprijin din partea FEPAM să fie inadmisibile pentru o anumită perioadă de timp. Astfel de cereri sunt, printre altele, inadmisibile în cazul în care au fost depuse pentru sprijin în temeiul titlului V capitolul II din regulamentul respectiv în ceea ce privește dezvoltarea durabilă a acvaculturii și s-a stabilit de către autoritatea competentă că operatorii în cauză au comis oricare dintre infracțiunile din domeniul protecției mediului prevăzute la articolele 3 și 4 din Directiva 2008/99/CE a Parlamentului European și a Consiliului (2). În temeiul articolului 10 alineatul (4) literele (a) și (b) din Regulamentul (UE) nr. 508/2014, perioada pe parcursul căreia nu se admit cereri și datele de începere sau de încheiere a perioadei respective trebuie să fie stabilite de către Comisie într-un act delegat.
            
         
               (3)
            
            
               Regulamentul delegat (UE) 2015/288 al Comisiei (3) stabilește perioada de inadmisibilitate, precum și datele de începere sau de încheiere relevante ale perioadei respective pentru cererile depuse de operatorii care au efectuat una sau mai multe dintre acțiunile menționate la articolul 10 alineatul (1) literele (a) și (b) și alineatul (3) din Regulamentul (UE) nr. 508/2014.
               În conformitate cu articolul 10 alineatul (1) litera (d) din Regulamentul (UE) nr. 508/2014, este, de asemenea, necesar să se stabilească norme pentru calcularea duratei perioadei de inadmisibilitate și datele de începere sau de încheiere relevante pentru cererile de sprijin în temeiul titlului V capitolul II din respectivul regulament. Inadmisibilitatea cererilor respective ar trebui să contribuie la creșterea gradului de respectare a legislației existente privind protecția mediului.
            
         
               (4)
            
            
               Directiva 2008/99/CE stabilește măsuri de natură penală pentru a asigura o protecție a mediului mai eficientă. Articolul 3 din această directivă enumeră faptele care se pedepsesc ca infracțiuni penale atunci când sunt ilegale în sensul directivei respective și când sunt comise intenționat sau cel puțin în urma unei neglijențe grave. În temeiul articolului 4 din directiva menționată, statele membre se asigură că instigarea, participarea și complicitatea la săvârșirea cu intenție a infracțiunilor menționate la articolul 3 sunt pasibile de a fi pedepsite drept infracțiuni penale.
            
         
               (5)
            
            
               Pentru a garanta proporționalitatea, cazurile în care operatorul a comis o infracțiune cu neglijență gravă și în care operatorul a comis o infracțiune cu intenție ar conduce, așadar, la perioade de inadmisibilitate de lungimi diferite. Din același motiv, este, totodată, de dorit să se stabilească norme care să țină seama de anumiți factori agravanți sau atenuanți pentru calcularea perioadei de inadmisibilitate.
            
         
               (6)
            
            
               Pentru a garanta proporționalitatea, infracțiunile care au loc pe o perioadă de peste un an ar trebui să ducă la perioade mai lungi de inadmisibilitate.
            
         
               (7)
            
            
               În conformitate cu articolul 10 alineatul (1) litera (d) din Regulamentul (UE) nr. 508/2014, în cazul în care autoritatea competentă a stabilit că un operator a comis oricare dintre infracțiunile stabilite la articolele 3 și 4 din Directiva 2008/99/CE, cererile depuse de respectivul operator pentru obținerea de sprijin din partea FEPAM în temeiul titlului V capitolul II din regulamentul menționat sunt inadmisibile pentru o perioadă de cel puțin un an. Dat fiind că Regulamentul (UE) nr. 508/2014 se aplică începând cu 1 ianuarie 2014, numai infracțiunile comise începând cu 1 ianuarie 2013 ar trebui luate în considerare în vederea calculării perioadei de inadmisibilitate.
            
         
               (8)
            
            
               Pentru a asigura protecția eficientă a mediului, în cazul în care o cerere depusă de un operator este inadmisibilă ca urmare a comiterii infracțiunilor de mediu prevăzute la articolele 3 și 4 din Directiva 2008/99/CE, toate cererile depuse de respectivul operator în conformitate cu titlul V capitolul II din Regulamentul (UE) nr. 508/2014 ar trebui să fie inadmisibile. Pentru a se asigura proporționalitatea, este oportun să se stabilească norme pentru revizuirea perioadei de inadmisibilitate în cazul în care operatorul săvârșește alte încălcări în cursul perioadei respective. Din același motiv, este, de asemenea, necesar ca o repetare a unei infracțiuni să conducă la perioade mai lungi de inadmisibilitate.
            
         
               (9)
            
            
               Regulamentul delegat (UE) 2015/288 ar trebui, prin urmare, modificat în consecință.
            
         
               (10)
            
            
               Pentru a permite aplicarea cu promptitudine a măsurilor prevăzute de prezentul regulament și având în vedere importanța garantării unui tratament armonizat și echitabil al operatorilor în toate statele membre încă de la începutul perioadei de programare, prezentul regulament ar trebui să intre în vigoare în ziua următoare datei publicării sale și să se aplice începând cu prima zi a perioadei de eligibilitate pentru sprijinul din partea FEPAM, și anume 1 ianuarie 2014,
            
         ADOPTĂ PREZENTUL REGULAMENT:
   Articolul 1
   Regulamentul delegat (UE) 2015/288 se modifică după cum urmează:
   
               1.
            
            
               Articolul 1 se înlocuiește cu următorul text:
               „Articolul 1
               Obiectul și sfera de aplicare
               Prezentul regulament se aplică cererilor de sprijin din partea Fondului european pentru pescuit și afaceri maritime (FEPAM) și identifică perioada în care cererile înaintate de operatorii care au efectuat oricare dintre acțiunile menționate la articolul 10 alineatul (1) literele (a), (b) și (d) din Regulamentul (UE) nr. 508/2014 sau la articolul 10 alineatul (3) din același regulament sunt declarate inadmisibile (denumită în continuare «perioada de inadmisibilitate»).”
            
         
               2.
            
            
               Se inserează următorul articol 4a:
               „Articolul 4a
               Inadmisibilitatea cererilor depuse de operatori care au comis infracțiuni împotriva mediului
               (1)   În cazul în care o autoritate competentă a stabilit într-o primă decizie oficială că un operator a comis una dintre infracțiunile prevăzute la articolul 3 din Directiva 2008/99/CE a Parlamentului European și a Consiliului (4), cererile pentru sprijin din partea FEPAM depuse de către operatorul respectiv în temeiul titlului V capitolul II din Regulamentul (UE) nr. 508/2014 sunt inadmisibile:
               
                           (a)
                        
                        
                           pentru o perioadă de 12 luni, în cazul în care infracțiunea a fost comisă prin neglijență gravă; sau
                        
                     
                           (b)
                        
                        
                           pentru o perioadă de 24 de luni, în cazul în care infracțiunea a fost comisă cu intenție.
                        
                     (2)   În cazul în care o autoritate competentă a stabilit într-o primă decizie oficială că un operator a comis una dintre infracțiunile prevăzute la articolul 4 din Directiva 2008/99/CE, cererile pentru sprijin din partea FEPAM depuse de către operatorul respectiv în temeiul titlului V capitolul II din Regulamentul (UE) nr. 508/2014 sunt inadmisibile pentru o perioadă de 24 de luni.
               (3)   Perioada de inadmisibilitate se majorează cu șase luni în cazul în care prin decizia menționată la alineatele (1) sau (2) autoritatea competentă:
               
                           (a)
                        
                        
                           a menționat în mod explicit prezența unor circumstanțe agravante; sau
                        
                     
                           (b)
                        
                        
                           a stabilit că a fost săvârșită o infracțiune de către operatorul respectiv pe o perioadă de mai mult de un an.
                        
                     (4)   Cu condiția să dureze cel puțin 12 luni în total, perioada de inadmisibilitate se reduce cu șase luni în cazul în care autoritatea competentă a făcut o trimitere explicită la prezența unor circumstanțe atenuante în decizia sa menționată la alineatul (1) sau (2).
               (5)   Data de începere a perioadei de inadmisibilitate este data primei decizii oficiale formulate de către o autoritate competentă care stabilește că s-au comis una sau mai multe dintre infracțiunile menționate la articolele 3 și 4 din Directiva 2008/99/CE.
               (6)   În scopul calculării perioadei de inadmisibilitate, se iau în considerare numai deciziile referitoare la infracțiuni grave comise începând cu 1 ianuarie 2013 și pentru care s-a luat o decizie în sensul paragrafului de mai sus începând cu acea dată.
               (7)   În cazul în care o cerere depusă de un operator este inadmisibilă în temeiul alineatelor (1) și (2), toate cererile operatorului respectiv depuse în temeiul titlului V capitolul II din Regulamentul (UE) nr. 508/2014 sunt inadmisibile.
               
                  (4)  Directiva 2008/99/CE a Parlamentului European și a Consiliului din 19 noiembrie 2008 privind protecția mediului prin intermediul dreptului penal (JO L 328, 6.12.2008, p. 28).”"
						
            
         
               3.
            
            
               Articolul 9 se modifică după cum urmează:
               
                           (a)
                        
                        
                           Se adaugă următoarele litere (d) și (e):
                           
                                       „(d)
                                    
                                    
                                       se prelungește cu perioadele următoare pentru fiecare infracțiune suplimentară prevăzută la articolul 3 din Directiva 2008/99/CE comisă de operator în cursul perioadei de inadmisibilitate:
                                       
                                                   (i)
                                                
                                                
                                                   12 luni, în cazul în care infracțiunea suplimentară a fost comisă prin neglijență gravă;
                                                
                                             
                                                   (ii)
                                                
                                                
                                                   24 de luni, în cazul în care infracțiunea suplimentară a fost comisă cu intenție;
                                                
                                             
                                 
                                       (e)
                                    
                                    
                                       se prelungește cu 24 de luni pentru fiecare infracțiune suplimentară prevăzută la articolul 4 din Directiva 2008/99/CE comisă de operator în cursul perioadei de inadmisibilitate.”
                                    
                                 
                     
                           (b)
                        
                        
                           Se adaugă următorul alineat:
                           „În cazul în care o infracțiune suplimentară dintre cele menționate la litera (d) sau (e) de la primul paragraf face parte din aceeași categorie de infracțiuni împotriva mediului ca cea care a generat perioada de inadmisibilitate sau care a condus deja la revizuirea acestei perioade, perioada de inadmisibilitate generată de infracțiunea respectivă conform literelor (d) și (e) se majorează cu încă șase luni.”
                        
                     
         Articolul 2
   Intrarea în vigoare
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   Se aplică de la 1 ianuarie 2014.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 30 septembrie 2015.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 149, 20.5.2014, p. 1.
   
      (2)  Directiva 2008/99/CE a Parlamentului European și a Consiliului din 19 noiembrie 2008 privind protecția mediului prin intermediul dreptului penal (JO L 328, 6.12.2008, p. 28).
   
      (3)  Regulamentul delegat (UE) 2015/288 al Comisiei din 17 decembrie 2014 de completare a Regulamentului (UE) nr. 508/2014 al Parlamentului European și al Consiliului privind Fondul european pentru pescuit și afaceri maritime în ceea ce privește perioada și datele de inadmisibilitate a cererilor (JO L 51, 24.2.2015, p. 1).